Sendiherra Bandaríkjanna í Peking var kallaður á fund í utanríkisráðuneyti Kína í dag vegna þess að Donald Trump , forseti Bandaríkjanna , skrifaði undir frumvarp til laga þar sem Bandaríkin styðja við mótmælendur í Hong Kong . Um er að ræða lög sem endurskoðuð eru árlega en þau kveða á um stöðu mannréttinda og lýðræðis í Hong Kong , að kannað sé hvort ástæða sé til þess að endurskoða sérstöðu Hong Kong þegar kemur að viðskiptum við Bandaríkin . Hann skrifaði einnig undir lög sem leggja bann við sölu á táragasi , gúmmíkúlum og öðrum búnaði sem óeirðalögreglan í Hong Kong hefur beitt á mótmælendur .